b'\n_START_ARTICLE_\nIvan \xc5\xa0i\xc5\xa1man\n_START_SECTION_\n\xc5\xbdivljenjepis\n_START_PARAGRAPH_\nIvan \xc5\xa0i\xc5\xa1man je bil najstarej\xc5\xa1i sin bolgarskega carja Ivana Aleksandra in njegove druge \xc5\xbeene Sare (Terodore), Judinje, ki je prestopila v pravoslavno vero. Zaradi materinih spletk ali morda zato, ker je bil rojen kot prvi sin po o\xc4\x8detovem prihodu na prestol, je imel prednost pri dedovanju prestola in je bil leta 1356 ali \xc5\xbee malo pred tem kronan za socesarja. Njegovo kronanje je povzro\xc4\x8dilo dokon\xc4\x8dno odcepitev zahodnega dela cesarstva, kateremu je v Vidinu vladal \xc5\xa0i\xc5\xa1manov starej\xc5\xa1i polbrat  Ivan Sracimir. _NEWLINE_V poznih 1360. letih je Ivan \xc5\xa0i\xc5\xa1man skupaj z o\xc4\x8detom in mlaj\xc5\xa1im bratom Ivanom Asenom V.  predsedoval cerkveni sinodi v T\xc7\x8ernovem. _NEWLINE_Po o\xc4\x8detovi smrti na za\xc4\x8detku leta 1371 je Ivan \xc5\xa0i\xc5\xa1man nasledil osrednji del Bolgarije s prestolnico T\xc7\x8ernovo. Vidinski del cesarstva in Dobrud\xc5\xbea (Dobrotica) sta bila popolnoma neodvisma. Vla\xc5\xa1ka je leta 1371 verjetno \xc5\xa1e priznavala suverenost Ivana Aleksandra, kar je razvidno iz zahtev za trgovska dovoljenja, med vojno leta 1386, v kateri je Ivan \xc5\xa0i\xc5\xa1man porazil in ubil Dana I. Vla\xc5\xa1kega, pa je bila najbr\xc5\xbe  \xc5\xbee samostojna. \xc5\xa0e istega leta je Ivan \xc5\xa0i\xc5\xa1man napadel novega  dobru\xc5\xa1kega despota Ivanka, ne\xc4\x8daka Dana I., vendar mu kljub temu, da je ubil Ivankove zaveznike, Dobrud\xc5\xbee ni uspelo osvojiti. _NEWLINE_Vladanje Ivana \xc5\xa0i\xc5\xa1mana je nelo\xc4\x8dljivo povezano s padcem Bolgarije pod oblast Osmanskega cesarstva. Kmalu po njegovem prihodu na prestol so zdru\xc5\xbeene sile srbskih plemi\xc4\x8dev pod poveljstvom kralja Vuka\xc5\xa1ina Mrnjav\xc4\x8devi\xc4\x87a v bitki z osmanskimi Turki na Marici 26. septembra 1371 do\xc5\xbeivele hud poraz. Osmani so nato vdrli v Bolgarijo in Ivan \xc5\xa0i\xc5\xa1man je bil prisiljen priznati njihovo nadoblast. Svojo sestro Kero Tamaro je moral leta 1373 poro\xc4\x8diti s sultanom Muratom I.. _NEWLINE_Osmani so kljub kapitulaciji nadaljevali osvajanje Bolgarije: leta 1378 je padel Ihtiman, leta 1383 Sofija in lata 1385 Ni\xc5\xa1. Zmaga Srbov in Bo\xc5\xa1njakov v bitki pri Plo\xc4\x8dniku leta 1387 ga je vzpodbudila, da je prenehal podpirati Murata I. in priznavati njegovo suverenost. Osmanski odgovor je bil hiter. Njihova vojska je leta 1388 prebila bolgarsko obrambo, oblegala  Ivana \xc5\xa0i\xc5\xa1mana v Nikopolu na Donavi in ga prisilila k pokor\xc5\xa1\xc4\x8dini. Obdr\xc5\xbeati je smel ve\xc4\x8dino svojega kraljestva, osmanskemu sultanu pa bi moral predati Drastar (Silistra). Ivan \xc5\xa0i\xc5\xa1man se je hotel izogniti izpolnitvi svojih oblub, zato so ga ponovno oblegali, prisilili k predaji Drastarja in uvedbi osmanskih garnizij v drugih pomembnih trdnjavah. _NEWLINE_Osmani so leta 1389 v bitki na Kosovskem polju kljub smrti sultana Murata I. porazili kr\xc5\xa1\xc4\x8dansko koalicijsko vojsko in zatem preusmerili svojo pozornost na Bolgarijo. Novi sultan Bajazid I. je leta 1393 nepri\xc4\x8dakovano napadel Bolgarijo in oblegal prestolnico T\xc7\x8ernovo. Ivan \xc5\xa0i\xc5\xa1man je pobegnil v Nikopol in obrambo mesta prepustil patriarhu Evtimiju. Po tromese\xc4\x8dnem obleganju se je zaradi izdaje mesto 17. julija 1393 vdalo. Vdajo se pogosto jemlje kot konec Drugega bolgarskega cesarstva, \xc4\x8deprav sta jo tako Ivan \xc5\xa0i\xc5\xa1man kot Ivan Sracimir pre\xc5\xbeivela._NEWLINE_Ivan \xc5\xa0i\xc5\xa1man je nadaljeval svoje vladanje v Nikopolu kot osmanski vazal in morda ra\xc4\x8dunal na bli\xc5\xbenjo protiosmansko kri\xc5\xbearsko vojno, ki jo je pripravljal ogrski kralj Sigismund Luksembur\xc5\xa1ki. Sultan Bajazid I. je na povratku z neuspe\xc5\xa1nega vojnega pohoda proti vla\xc5\xa1kemu vladarju Mircei I. Ivana \xc5\xa0i\xc5\xa1mana 3. junija 1395 obglavil. Njegovo ozemlje je priklju\xc4\x8dil svojemu cesarstvu, bolgarski cesarji v Vidinu pa so vladali \xc5\xa1e do leta 1422. _NEWLINE_Bolgarske legende in ljudske pesmi prikazujejo njegovo smrt kot juna\xc5\xa1ko dejanje zadnjega bolgarskega cesarja, \xc4\x8deprav sta njegov polbrat Ivan Sracimir in njegov sin Konstantin II. njegovo smrt pre\xc5\xbeivela. Ivan \xc5\xa0i\xc5\xa1man je bil zagotovo mnogo bolj energi\xc4\x8den vladar kot Ivan Sracimir, vendar je za njegova juna\xc5\xa1tva v zgodovinskih virih bolj malo dokazov. V njih je prikazan kot omahljiv politik, katerega neprimerne odlo\xc4\x8ditve so hitro pripeljale do izgube cesarstva in krute smrti. Ta presoja je seveda pristranska, saj razpad Drugega bolgarskega cesarstva ni bil posledica samo \xc5\xa0i\xc5\xa1manovih dejanj.\n_START_SECTION_\nZanimivosti\n_START_PARAGRAPH_\nPo carju Ivanu \xc5\xa0i\xc5\xa1manu se imenuje Shishman Peak na Livingstonovem otoku v Ju\xc5\xbenih \xc5\xa0etlandskih otokih na Antarktiki.'